অষ্টম দিনের মতো গতকাল রাজধানীসহ সারা দেশে ছাত্রবিক্ষোভ অব্যাহত ছিল। ঢাকা বিশ্ববিদ্যালয় এলাকা, শাহবাগ, সায়েন্স ল্যাবরেটরি, জিগাতলা ও এলিফ্যান্ট রোডসহ রাজধানীর কয়েকটি স্থানে পুলিশ ও ছাত্রলীগের সাথে বিক্ষোভকারীদের ব্যাপক সংঘর্ষ হয়েছে। সরকারি সব ক’টি কলেজ ও বিশ্ববিদ্যালয়ের সামনে অবস্থানরত পুলিশের সাথে ওইসব শিক্ষাপ্রতিষ্ঠানের ছাত্রলীগ নেতাকর্মীদের অবস্থান লক্ষ করা গেছে। সাধারণ ছাত্ররা এসব জায়গায় মিছিল ও রাজপথে চলাচলকারী যানবাহনের কাগজপত্র যাচাই করতে চাইলে ছাত্রলীগ ও পুলিশ বাধা দেয়ার পাশাপাশি হামলা করেছে। এ সময় দু’পক্ষের মধ্যে সংঘর্ষের ঘটনা ঘটে। পুরান ঢাকার জগন্নাথ বিশ্ববিদ্যালয়, মহাখালীতে তিতুমীর কলেজ ও ঢাকা কলেজের সামনে পুলিশের সাথে ছাত্রলীগকে সক্রিয় দেখা গেছে।